b'\n_START_ARTICLE_\nPortugali mosaiikkivisillutis\n_START_PARAGRAPH_\nPortugali mosaiikkivisillutis (cal\xc3\xa7ada portuguesa Portugalis ja pedra portuguesa Brasiilias) on omap\xc3\xa4rane k\xc3\xb5nniteede ja avalike kohtade sillutamisviis. Selline sillutis on portugali keelt k\xc3\xb5nelevates maades v\xc3\xa4ga levinud. _NEWLINE_Portugali mosaiikteid ehk cal\xc3\xa7ada\'sid valmistatakse ebakorrap\xc3\xa4raste kujudega kividest, tavaliselt lubjakivist v\xc3\xb5i basaldist. Kividest laotakse dekoratiivsed mustrid, millele loob kontrasti erinevat v\xc3\xa4rvi kivide kombineerimine. Traditsioonilised v\xc3\xa4rvid on valge ja must, kuid populaarsed on ka pruun ja punane. M\xc3\xb5nedes Brasiilia paikades v\xc3\xb5ib leida ka siniste ja roheliste kividega teid. Kvalifitseeritud t\xc3\xb6\xc3\xb6lisi, kelle \xc3\xbclesanne on selliste mosaiikide loomine, kutsutakse mestres calceteiros._NEWLINE_Portugali mosaiikkivisillutisega teed p\xc3\xa4rinevad Portugalist, kus neid hakati rajama 19. sajandi teisel poolel. Enamasti kasutatakse sellist sillutamismeetodit jalak\xc3\xa4ijate aladel, parkides, v\xc3\xa4ljakutel, sise\xc3\xb5uedes, aga ka mujal. Brasiilias said kivisillutisega teed 19. sajandil v\xc3\xa4ga populaarseks, sest kive oli lihtne paigaldada ja raske polnud ka mustreid luua. Ehedad n\xc3\xa4ited on Copacabana ranna cal\xc3\xa7ada ja endise Avenida Centrali sillutis. M\xc3\xb5lemad asuvad Rio de Janeiros.\n_START_SECTION_\nAjalugu\n_START_PARAGRAPH_\nEsimesed mosaiikkivisillutised olid v\xc3\xa4ga mitmekesised ja erinesid t\xc3\xa4nap\xc3\xa4eval levinud sillutistest. Kuningas Manuel I l\xc3\xa4kitas kaks kirja, \xc3\xbche 20. augustil 1498 ja teise 8. mail 1500, milles k\xc3\xa4skis alustada Lissaboni teede sillutamisega. K\xc3\xb5ige v\xc3\xa4ljapaistvamaks kujunes a Rua Nova dos Mercadores (endise nimega a Rua Nova dos Ferros). Sellel ajal sai selgeks, et ehitusel peaks kasutama Portost p\xc3\xa4rit graniiti, kuigi selle transportimine oli v\xc3\xa4ga kallis. 1755. aasta maav\xc3\xa4rin p\xc3\xb5hjustas Lissabonis ulatusliku h\xc3\xa4vingu, mille t\xc3\xb5ttu oli vaja terve linn uuesti \xc3\xbcles ehitada. Rekonstrueerimist\xc3\xb6id tehti pigem m\xc3\xb5\xc3\xb5dukuse piires, mis muutis tol ajal mosaiikkivisillutiste taastamise v\xc3\xb5imatuks. K\xc3\xb5igele vaatamata alustati juba j\xc3\xa4rgmisel sajandil, t\xc3\xa4psemini 1842. aastal, Lissabonis uue lubjakivist mosaiiktee rajamist. Uus tee oli v\xc3\xa4ga sarnane t\xc3\xa4nap\xc3\xa4eva cal\xc3\xa7ada\'dega. Teed ehitasid sunnit\xc3\xb6\xc3\xb6lised, keda kutsuti tol ajal ka grilheta\'deks. Nad kuuletusid S\xc3\xa3o Jorge kindluse (Castelo de S\xc3\xa3o Jorge) valitsejale, kindralleitnant Eus\xc3\xa9bio Pinheiro Furtadole. Selle tee kavand oli \xc3\xbcpris tagasihoidlik (siksakilise mustriga), mis oma aja kohta oli v\xc3\xa4ga ebatavaline. See ajendas ka mitmeid portugali kroonikuid cal\xc3\xa7ada\'dest kirjutama. Neid on mainitud nii Almeida Garretti romaanis "O Arco de Sant\'Ana" kui ka Ces\xc3\xa1rio Verde poeemis "Cristaliza\xc3\xa7\xc3\xb5es". _NEWLINE_Hiljem andis Eus\xc3\xa9bio Furtado oma meestele \xc3\xbclesande sillutada kogu Pra\xc3\xa7a do Rossio, \xc3\xbcks tuntumatest kesklinna piirkondadest, mille suurus on 8712 m\xc2\xb2. _NEWLINE_Mosaiikkivisillutise kasutamine levis kiiresti \xc3\xbcle terve riigi ja j\xc3\xb5udis ka k\xc3\xb5ikidesse kolooniatesse. Seda peeti moodsaks ja hea maitse n\xc3\xa4itajaks ning cal\xc3\xa7ada\'d said omaette kunstin\xc3\xa4htuseks. Kivisillutisi rajati praktilistel eesm\xc3\xa4rkidel, samas v\xc3\xb5imaldasid need luua t\xc3\xb5elisi meistriteoseid. _NEWLINE_Juba varsti \xc3\xbcletas cal\xc3\xa7ada\'de kuulsus riigipiirid ning sellest ajast peale hinnati calceteiros\'te teeneid ja koolitamist ka v\xc3\xa4lismaal. _NEWLINE_1986. aastal loodi mestres calceteiros\'te kool (a Escola de Calceteiros da C\xc3\xa2mara Municipal de Lisboa). 2006. aastal p\xc3\xbcstitati S\xc3\xa9rgio Stichini loal calceteiros\'te auks monument, mis asub Rua da Vit\xc3\xb3rial (baixa Pombalinas), Rua da Prata ja Rua dos Douradorese vahel.'